**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 16.03.2022, ora 08:00 – 17.03.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 17.03.2022, ora 07:00**

**RÂURI**

**Debitele au fost, în general, staționare**, exceptând cursul superior şi mijlociu al Someșului unde au fost în creştere ca urmare a precipitațiilor prognozate, cedării apei din stratul de zăpadă şi propagării.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Târnave, Bega Verche, Timiș, Moravița, Caraș, Nera, Vedea, Rm. Sărat, Bârlad, Putna, Suceava, bazinul superior și mijlociu al Mureșului, bazinele superioare ale Argeșului, Ialomiței, bazinul inferior al Jiului, cursul superior al Siretului, afluenții Oltului, Buzăului, Trotușului, Prutului și unele râuri din Dobrogea.

Formațiunile de gheață (predominant gheață la maluri, năboi, pod de gheață) existente pe majoritatea râurilor din jumătatea de nord a țării au fost în diminuare, restrângere și eliminare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare.**

Formațiunile de gheață (gheață la maluri, năboi, pod de gheață) existente vor fi în intensificare şi extindere şi îşi vor face apariţia şi pe unele râuri din jumătatea de nord a țării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 16.03.2022 – 17.03.2022 a fost în scădere, având valoarea de 3200 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi staționar (3200 m3/s).**

Pe tot sectorul aval de Porțile de Fier debitele vor fi în scădere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 16.03.2022, ora 08:00 –17.03.2022, ora 06:00**

**ÎN ŢARĂ**

Vremea a fost în general închisă, iar valorile termice diurne, în scădere accentuată, s-au situat sub cele specifice perioadei în cea mai mare parte a ţării. Înnorările au fost persistente în mare parte din interval, cu perioade de cer variabil noaptea în regiunile nordice, estice și centrale. Precipitațiile au fost pe arii extinse, pe alocuri moderate cantitativ, în jumătatea de vest a țării și izolat în rest. A plouat, în vestul Transilvaniei şi în zona deluroasă din Oltenia şi Muntenia a fost lapoviţă, iar izolat şi trecător, ninsoare. În Carpaţii Occidentali şi în vestul celor Meridionali au predominat ninsorile, local intense şi cu depunere de strat nou de zăpadă consistent, iar în restul zonei montane pe arii restrânse a nins slab. Vântul a suflat slab și moderat, local cu unele intensificări în vestul teritoriului, în special în zona deluroasă a Crişanei, iar noaptea şi în Dobrogea, estul Munteniei, precum şi la altitudini mari în masivele vestice. Stratul de zăpadă era prezent în cea mai mare parte a zonei montane unde, aseară la ora 20, măsura -în platformele staţiilor meteo- până la 244 cm în Munţii Făgăraş, la peste 2000 m altitudine şi izolat în depresiunile din Munţii Apuseni şi în Subcarpaţii Getici (1...2 cm). Temperaturile maxime s-au încadrat între 2 grade la Cluj-Napoca, Turda, Câmpeni, Târnăveni, Joseni, Miercurea Ciuc şi Voineasa și 14 grade la Jimbolia. La ora 06 valorile termice erau cuprinse între -6 grade la Iași, Negrești și Joseni și 5 grade la Moldova Nouă, Chișineu-Criș, Arad, Varadia de Mureș, Timișoara, Lugoj, Gurahonț, Banloc, Mangalia și Reșița. Spre sfârșitul intervalului, în Transilvania izolat s-a format ceață.

***Observaţie:*** *de ieri de la ora 06 au fost în vigoare 3 mesaje de atenționare meteorologică cod galben pentru fenomene meteo periculoase imediate emise de către SRPV Timişoara, SRPV Cluj-Napoca și SRPV Constanța.*

**LA BUCUREŞTI**

Vremea a fost în general închisă, iar valorile termice diurne, în scădere accentuată faţă de intervalul anterior, s-au situat sub cele normale ale datei. Trecător, la începutul nopţii, în unele cartiere a plouat slab. Vântul a suflat slab în timpul zilei, apoi a devenit în general moderat. Temperatura maximă a fost de 7 grade la Afumați şi Băneasa și 8 grade la Filaret. La ora 06 se înregistrau 1 grad la Afumați și Băneasa și 2 grade la Filaret.

**3. Prognoza meteorologică în intervalul 17.03.2022, ora 08:00 –18.03.2022, ora 08:00**

**ÎN ŢARĂ**

Valorile termice, în special cele nocturne, se vor situa sub normele perioadei în majoritatea regiunilor. Astfel, temperaturile maxime se vor încadra în general între 2 și 10 grade, iar cele minime între -9 și 0 grade, mai scăzute spre -15 grade în depresiunile din estul Transilvaniei. Pe parcursul zilei, cerul va avea înnorări temporare și vor fi precipitații, local în zona montană și pe arii mai restrânse în vest, sud și centru, iar noaptea îndeosebi în sud-vest. Acestea vor fi sub formă de ninsoare la munte, mixte în zona deluroasă din sud și mai ales ploi în rest. Vântul va sufla slab și moderat, cu intensificări în prima parte a intervalului în sud-est și pe crestele montane. Izolat, dimineața vor fi condiții de ceață.

**LA BUCUREŞTI**

Vremea va deveni deosebit de rece, mai ales noaptea. Temperatura maximă se va situa în jurul valorii de 6 grade, iar cea minimă va fi de -7...-4 grade. Cerul va fi variabil, cu unele înnorări pe parcursul zilei când și vântul va sufla în general moderat.

**4. Buletin nivometeorologic pentru perioada 16.03.2022, ora 20 – 17.03.2022, ora 20**

**Munţii Făgăraş:** **RISC 3 - ÎNSEMNAT**

La peste 1800 m, se va depune un strat nou de zăpadă, local consistent, peste stratul instabil din partea superioară ce depășește local 40-50 cm. În zonele adăpostite, unde zăpada a fost depusă de vânt, se întâlnesc depozite mai consistente. În zonele de creastă se menţin plăcile de vânt, iar pe văi depozitele şi troienele însemnate. În profunzime, stratul vechi este consolidat și compact. Riscul declanșării avalanșelor va fi însemnat (3), existând mai ales riscul dislocării stratului instabil sau a plăcilor de vânt din zonele înalte la supraîncărcări oricât de mici.

La altitudini sub 1800 m, scăderea temperaturilor va duce la ușoara consolidare a stratului prin înghețarea zăpezii umezite în zilele precedente. În partea superioară regăsim încă un strat instabil, ce depășește pe alocuri 30 cm și care poate aluneca peste zăpada mai veche și dură din profunzime. Peste acesta este de așteptat să se mai depună câțiva cm de zăpadă proaspătă. Îndeosebi la supraîncărcări se pot declanșa avalanşe mici și izolat medii, mai ales în anumite zone adăpostite unde se întâlnesc depozite mai mari de zăpadă. Riscul declanșării avalanșelor va fi însemnat (3).

**Munţii Bucegi:** **RISC 3 - ÎNSEMNAT**

La peste 1800 m, va ninge și se va depune un strat nou de zăpadă, local consistent. În partea superioară se găsește un strat instabil de 30-40 cm, alcătuit din zăpadă acumulată în perioada precedentă, cu rezistență scăzută și care s-a mai stabilizat ușor zilele trecute. În zona crestelor sunt formate plăci de vânt, iar în zonele adăpostite de pe văi, depozite mai însemnate de zăpadă şi troiene. În profunzime, stratul mai vechi este în general compactat și stabil. Riscul declanșării avalanșelor va fi însemnat (3), îndeosebi prin riscul dislocării stratului instabil din partea superioară sau a plăcilor de vânt din zonele înalte, la supraîncărcări.

Sub 1800 m, scăderea temperaturilor la valori exclusiv negative, va duce la consolidarea stratului umezit în zilele precedente. Un strat instabil, ce depășește local 20-30 cm, este încă prezent pe anumite pante în partea superioară a zăpezii. Pe văi sunt depozite mai însemnate. Mai ales în condiții de supraîncărcări mari, stratul instabil de la suprafață poate aluneca peste cel vechi şi stabil de la bază, ducând astfel la declanșarea de avalanșe, cu precădere în zonele cu depozite mai însemnate de zăpadă. Riscul declanșării avalanșelor va fi moderat (2).

**Munţii Rodnei:** **RISC 2 – MODERAT**

La peste 1800 m, stratul de zăpadă este relativ consolidat. În zonele înalte pe alocuri se regăsesc plăci de vânt, iar în apropierea crestelor se mențin cornișele. Pe văi și în zonele adăpostite sunt depozite însemnate de zăpadă. La supraîncărcări mari, există riscul declanșării unor avalanşe de dimensiuni mici și izolat medii în zonele cu depozite mai consistente de zăpadă, riscul fiind moderat (2).

Sub 1800 m, răcirea vremii va ajuta la consolidarea stratului de zăpadă, umezit în zilele precedente. Stratul de zăpadă are în ansamblu dimensiuni mai reduse, dar pe anumite pante se întâlnesc depozite mai consistente. La suprasarcini, în zonele cu acumulări mai importante pot apărea avalanșe de dimensiuni în general mici și izolat medii, care să angreneze stratul instabil din partea superioară, îndeosebi pe pantele mai înclinate, riscul fiind moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, la suprafaţă se găseşte un strat instabil de zăpadă cu rezistență scăzută, de până la 25 cm, strat care va mai crește ușor ca urmare a ninsorilor așteptate. În zonele adăpostite și pe văi se găsesc depozite mai însemnate de zăpadă, pe versanții sudici sunt plăci de vânt, iar în zonele adăpostite troiene, ce depășesc izolat 1 m. La supraîncărcări stratul instabil de la suprafață poate aluneca peste cel mai stabil aflat dedesubt, iar plăcile de vânt se pot rupe, ducând astfel la declanșarea de avalanşe de dimensiuni mici și izolat medii, riscul fiind însemnat (3).

Sub 1800 m, stratul s-a mai tasat uşor pe fondul temperaturilor ridicate din ultima perioadă, dar va mai crește ușor pe fondul ninsorilor așteptate. Răcirea vremii va duce la consolidarea stratului. Pe văi și în zonele adăpostite se găsesc depozite mai vechi şi însemnate de zăpadă. La supraîncărcări riscul de avalanșe mici și izolat medii va fi moderat (2).

**Munţii Ţarcu-Godeanu:** **RISC 3 - ÎNSEMNAT**

La peste 1800 m, la suprafață se găsește un strat instabil de zăpadă, ce depășește local 30 cm, format în prima decadă a lunii martie, peste care se vor depune câțiva cm de zăpadă proaspătă. Pe văi sunt prezente depozite mai însemnate de zăpadă, precum şi troiene, iar în zonele înalte, plăci de vânt. Stratul vechi este în general stabilizat. Mai ales la supraîncărcări mari, se pot declanșa avalanşe ce pot avea dimensiuni mici și izolat medii, ce pot angrena stratul instabil de la suprafață sau plăcile de vânt, riscul fiind însemnat (3).

Sub 1800 m, stratul mai puțin stabil de la suprafață s-a mai tasat ușor datorită temperaturilor ridicate din zilele precedente și se va consolida ușor cu scăderea temperaturilor la valori negative. În profunzime stratul este în general consolidat. La supraîncărcări mari se pot declanșa avalanșe de dimensiuni mici și izolat medii, riscul fiind moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La peste 1800 m, în partea superioară se găsesc zone cu un strat instabil, ce depășește pe alocuri 25-30 cm, inclusiv de tip pulver în apropierea crestelor. Pe creste sunt zone cu plăci de vânt, iar în profunzime, stratul vechi este în general consolidat. Pe pantele adăpostite sunt prezente depozite însemnate mai vechi de zăpadă. Riscul de declanșare al avalanșelor de dimensiuni mici și medii va fi însemnat (3), fiind favorizat la supraîncărcări, când se pot rupe vechile plăci de vânt sau se poate disloca stratul instabil din partea superioară.

Sub 1800 m altitudine, stratul de zăpadă are dimensiuni mai reduse, exceptând zonele mai adăpostite unde vântul a acumulat zăpada, formând şi troiene. Scăderea temperaturii va duce la consolidarea stratului în zonele unde a fost umezit în zilele precedente, în special la altitudini mai joase. Riscul declanșării avalanșelor de dimensiuni mici și izolat medii va fi moderat (2), putând apărea mai ales la supraîncărcări, pe pantele cu depozite mai consistente de zăpadă.

**Munţii Vlădeasa-Muntele Mare:** **RISC 2 – MODERAT**

Stratul de zăpadă se va stabiliza ușor cu scăderea temperaturii la valori negative, dar pe versanții vestici și pe anumite văi, vom regăsi un strat nou de zăpadă, cu rezistență scăzută, ce depășește local 15 cm. În profunzime, stratul vechi este în general bine consolidat. În apropierea crestelor se întâlnesc unele plăci de vânt. Mai ales la supraîncărcări, pe pantele mai înclinate și pe văile cu depozite mai mari de zăpadă se pot declanșa unele avalanșe de dimensiuni mici, riscul de avalanşe fiind moderat (2).

**Evoluția vremii în ultimele 48 de ore:**

Vremea s-a răcit față de ziua precedentă. Cerul s-a înnorat în cursul serii și al nopții începând din vest. Local în Carpații Occidentali, în vestul celor Meridionali și în nordul celor Orientali, s-au semnalat predominant ninsori, trecător ploi și lapovițe la altitudini joase în masivele vestice, acolo unde cantitățile de precipitații au depășit pe arii restrânse 10 l/mp. Vântul a suflat slab şi moderat, cu intensificări temporare din sector nord-vestic, dar și din sector nord-estic spre finalul intervalului în Carpații Orientali, ce au atins 50-60 km/h pe creste. Stratul de zăpadă a scăzut ușor în Carpații Orientali și în Bucegi la altitudini joase și a crescut ușor în rest, în special în masivele vestice, cu până la 9 cm la Stâna de Vale.

**Grosimea stratului de zăpadă în 16.03.2022, ora 14:**

**Carpaţii Meridionali:** 236 cm la Bâlea-Lac, 190 cm la Vf. Omu, 141 cm Vf. Țarcu, 103 cm la Cuntu, 73 cm la Păltiniș, 68 cm la Parâng, 51 cm la Sinaia, 48 cm la Predeal, 43 cm Fundata;

**Carpaţii Orientali:** 147 cm la Lăcăuți, 115 cm la Ceahlău-Toaca, 114 cm la Vf. Călimani, 95 la Bucin, 61 cm la Penteleu, 45 cm la Vf. Iezer, 13 cm la Poiana Stampei;

**Carpaţii Occidentali:** 80 cm la Semenic, 85 cm la Stâna de Vale, 37 cm la Băișoara, 24 cm la Vf. Vlădeasa 1800, 12 cm la Roșia Montană.

**Prognoza vremii în intervalul 16.03.2022 ora 20 - 17.03.2022 ora 20:**

Vremea va continua să se răcească. Cerul va fi temporar noros. Pe arii mai extinse în Carpații Meridionali și local în Carpații Orientali și în cei Occidentali, se vor semnala ninsori moderate și se va depune strat nou de zăpadă, pe alocuri mai consistent în Carpații Meridionali, unde cantitățile de precipitații vor depăși local 10 l/mp. Vântul va sufla slab și moderat, cu intensificări de 50-70 km/h în zonele înalte, viscolind trecător ninsoarea. Local se va semnala ceață, asociată și cu depuneri de chiciură pe creste.

**Temperaturi prognozate în intervalul 16.03.2022 ora 20 - 17.03.2022 ora 20:**

**Peste 1800 m:** temperaturi minime: -14 la -8 gr.C; temperaturi maxime: -13 la -5 gr.C;

**Sub 1800 m:** temperaturi minime: -10 la -4 gr.C; temperaturi maxime: -9 la 2 gr.C.

**Vânt la peste 2000 m:** din sector predominant nord-estic, cu intensificări de 60-70 km/h.

**Izoterma de 0 grade:** în scădere în toate masivele, de la 800-1200 m în Carpații Occidentali și Meridionali la 300-700 m, iar în Carpații Orientali de la 700-800 m la sol.

1. ***CALITATEA APELOR***

**2.1. Pe fluviul Dunărea**

***Administrația Națională Apele Române*** informează că în data de 16.03.2022, la ora 12:30, a fost semnalată prezenţa unor irizaţii de produs petrolier şi substanţe uleioase pe suprafaţa apei fluviului Dunărea, la km fl. 931, în zona portului de pasageri din municipiul Drobeta-Turnu Severin, judeţul Mehedinţi. Reprezentanţii S.G.A. Mehedinţi s-au deplasat la faţa locului, unde au constatat că angajaţii C.N. A.P.D.F. Giurgiu – Sucursala Drobeta-Turnu Severin acţionau cu material absorbant tip Spill-Sorb. S-au prelevat probe de apă: în amonte de km fl. 931 şi în aval de km fl. 930. La momentul recoltării nu s-au mai observat irizaţii de produs uleios. Nu s-a înregistrat mortalitate piscicolă.

Se monitorizează în continuare zona.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 15.03.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: CT-6, TL-1, TL-2, GL-4, BV-6, MS-2, MS-3, AB-1, SB-3, BV-2, AB-2, SB-4, GR-2, AG-2, PH-6, CL-2, IS-1, IS-2, IS-5, NT-2, SV-2, NT-3, VS-1, NT-1, IS-4, SV-3, GJ-2, DJ-2, MH-1, CJ-5, CJ-3, CJ-1, CJ-4, SM-1, CJ-2**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Naţională de Mediu - Comisariatul Județean Argeş*** informează despre producerea, în data de 16.03.2022, la ora 06:30, unei poluări accidentale a solului cu aproximativ 40 litri apă de zăcământ şi 15 litri ţiţei, în zona localităţii Poiana Lacului, judeţul Argeş, din cauza unei avarii la conducta de transport care face legătura între Sonda 548 Bis Samara şi MP 26 Samara, aparţinând SC OMV Petrom SA. A fost afectată o suprafaţă de 15-20 mp de teren şi vâlceaua din apropiere pe circa 5 ml. Au fost luate măsuri de izolare a conductei şi colectare a produsului petrolier.

***Agenţia pentru Protecţia Mediului Prahova*** informează despre producerea, în data de 16.03.2022, la ora 11:45, unei poluări accidentale a solului, în zona Lunca Plopilor - Cioceni, judeţul Prahova, posibil din cauza unei avarii la conducta de transport ţiţei Urziceni-Ploieşti, aparţinând SC Conpet SA. A fost afectată o suprafaţă de circa 16 mp de teren agricol - proprietate privată. Se va proceda la decopertarea conductei în vederea depistării cauzei poluării şi se vor lua măsuri de ecologizare a suprafeţei afectate.

***Administrația Rezervației Biosferei Delta Dunării*** informează despre producerea, în data de 15.03.2022, la ora 12:15, unui incendiu de stuf şi papură, în zona cuprinsă între canal Cardon şi golful Musura, județul Tulcea. Incendiul s-a stins de la sine în data de 16.03.2021, la ora 05:00. A fost afectată o suprafaţă de circa 5 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, în data de 15.03.2022, la ora 13:15, unui incendiu de stuf şi papură, în zona de vest a lacului Parcheș, județul Tulcea. Incendiul s-a stins în data de 16.03.2021, la ora 06:00. La stingerea incendiului au participat I.S.U. Tulcea şi personal A.R.B.D.D. A fost afectată o suprafaţă de circa 15 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, în data de 15.03.2022, la ora 14:15, unui incendiu de stuf şi papură, în zona canal Cordon Litoral-canal Împuțita, județul Tulcea. Incendiul s-a stins de la sine în data de 16.03.2021, la ora 03:00. A fost afectată o suprafaţă de circa 50 ha. Nu s-au observat mortalităţi la păsări sau mamifere sălbatice.

***Garda Forestieră Braşov*** informează despre producerea, în data de 15.03.2022, la ora 14:30, unui incendiu de litieră pe raza Ocolului Silvic Sighişoara, în zona localităţii Daneş, judeţul Mureş. A fost afectată o suprafață de 1,0 ha în fond forestier de stat. Incendiul a fost stins în aceeaşi zi, la ora 15:50, de către personalul silvic. Cauza izbucnirii incendiului a fost utilizarea focului deschis în zona limitrofă fondului forestier.

***Garda Forestieră Braşov*** informează despre producerea, în data de 14.03.2022, la ora 15:00, unui incendiu de litieră pe raza Ocolului Silvic Dumbrăveni, în zona localităţii Hoghilag, judeţul Sibiu. A fost afectată o suprafață de 1,7 ha în fond forestier de stat. Incendiul a fost stins în aceeaşi zi, la ora 16:30, de către personalul silvic, pompieri şi cetăţeni. Cauza izbucnirii incendiului a fost utilizarea focului deschis în zona limitrofă fondului forestier.

***Garda Forestieră Focşani*** informează despre producerea, în data de 15.03.2022, la ora 15:30, unui incendiu de litieră pe raza Ocolului Silvic Galaţi, în zona localităţii Smârdan, judeţul Galaţi. A fost afectată o suprafață totală de 2,0 ha în fond forestier de stat. Incendiul a fost stins în aceeaşi zi, la ora 16:30, de către personalul silvic, pompieri şi cetăţeni. Nu se cunoaşte cauza izbucnirii incendiului.

***Garda Forestieră Oradea*** informează despre producerea, în data de 13.03.2022, la ora 14:00, unui incendiu de litieră pe raza Ocolului Silvic Codrii Satmarului, în zona localităţii Sechereşa, judeţul Satu Mare. A fost afectată o suprafață de 4,0 ha în fond forestier privat. Incendiul a fost stins în aceeaşi zi, la ora 15:00, de către personalul silvic, pompieri şi cetăţeni. Cauza izbucnirii incendiului a fost utilizarea focului deschis în zona limitrofă fondului forestier.

***Garda Forestieră Oradea*** informează despre producerea, în data de 13.03.2022, la ora 15:00, unui incendiu de litieră pe raza Ocolului Silvic Măgura Şimleu Silvaniei, în zona localităţii Horoatu Crasnei, judeţul Sălaj. A fost afectată o suprafață de 5,0 ha în fond forestier privat. Incendiul a fost stins în aceeaşi zi, la ora 18:30, de către personalul silvic, pompieri şi cetăţeni. Cauza izbucnirii incendiului a fost utilizarea focului deschis în zona limitrofă fondului forestier.

***Garda Forestieră Timişoara*** informează despre producerea, în data de 14.03.2022, la ora 16:00, unui incendiu de litieră şi coronament pe raza Ocolului Silvic Geoagiu, în zona localităţii Văleni, judeţul Hunedoara. A fost afectată o suprafață totală de 2,3 ha în fond forestier de stat. Incendiul a fost stins în data de 15.03.2022, la ora 21:00, de către personalul silvic şi pompieri. Cauza izbucnirii incendiului a fost utilizarea focului deschis în zona păşunilor din apropierea pădurii.

***Garda Forestieră Timişoara*** informează despre producerea, în data de 15.03.2022, la ora 15:30, unui incendiu de litieră pe raza Ocolului Silvic Stejarul, în zona localităţii Margina, judeţul Timiş. A fost afectată o suprafață de 4,0 ha în fond forestier privat. Incendiul a fost stins în aceeaşi zi, la ora 17:30, de către personalul silvic, pompieri şi cetăţeni. Nu se cunoaşte cauza izbucnirii incendiului.

***Garda Forestieră Timişoara*** informează despre producerea, în data de 15.03.2022, la ora 18:00, unui incendiu de litieră pe raza Ocolului Silvic Banatul Montan R.A., în zona localităţii Lăpuşnicu Mare, judeţul Caraş-Severin. A fost afectată o suprafață totală de 30 ha din care 8 ha în fond forestier privat şi 22 ha alte terenuri. Incendiul a fost stins în data de 16.03.2022, la ora 06:00, de către personalul silvic şi cetăţeni. Nu se cunoaşte cauza izbucnirii incendiului.

***Garda Forestieră Timişoara*** informează despre producerea, în data de 14.03.2022, la ora 14:00, unui incendiu de litieră pe raza Ocolului Silvic Banatul Montan R.A., în zona localităţii Cornea, judeţul Caraş-Severin. A fost afectată o suprafață totală de 35 ha din care 2 ha în fond forestier privat şi 33 ha alte terenuri. Incendiul a fost stins în data de 15.03.2022, la ora 13:00, de către personalul silvic şi cetăţeni. Nu se cunoaşte cauza izbucnirii incendiului.

***Garda Forestieră Timişoara*** informează despre producerea, în data de 14.03.2022, la ora 13:00, unui incendiu de litieră pe raza Ocolului Silvic Banatul Montan R.A., în zona localităţii Reşiţa, judeţul Caraş-Severin. A fost afectată o suprafață totală de 10 ha din care 4 ha în fond forestier privat şi 6 ha alte terenuri. Incendiul a fost stins în aceeaşi zi, la ora 23:45, de către personalul silvic şi cetăţeni. Nu se cunoaşte cauza izbucnirii incendiului.

***Garda Forestieră Timişoara*** informează despre producerea, în data de 15.03.2022, la ora 14:30, unui incendiu de litieră pe raza Ocolului Silvic Simeria, în zona localităţii Cârjiţi, judeţul Hunedoara. A fost afectată o suprafață de 0,8 ha în fond forestier privat. Incendiul a fost stins în aceeaşi zi, la ora 17:00, de către personalul silvic, pompieri şi jandarmi. Cauza izbucnirii incendiului a fost utilizarea focului deschis în zona păşunilor din apropierea pădurii.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.03.2022-16.03.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.